
Fàilte
Rinneadh stòrasan na Seachdain Ùrnaigh airson Aonachd Chrìosdail am-bliadhna ann an saoghal neo-sheasmhach ge bith an ann a thaobh dhàimhean eadar-nàiseanta, poilitigs nàiseanta no bannan coimhearsnachd ionadail. Bha mì-chinnt dhaoine cho domhainn agus cho farsaing gun robh e coltach gur dìomhain an obair eadhon feuchainn ri ro-innse mar a dh’fhaodadh an suidheachadh a bhith air atharrachadh mun àm a chitheadh Crìosdaidhean air feadh an t-saoghail an stuth an ceann beagan mhìosan. 
Am measg na neo-sheasmhachd, na mì-chinnt agus an eagail seo airson an ama ri teachd, dh’fheuch riochdairean eaglaisean na h-Èireann ri ar tilleadh gu fìrinn nas doimhne ar creideimh leis a’ chuspair, ‘Na biodh eagal ort, a threud bhig,’ bho Lùcas 12:22-34. Tha e air cuimhneachadh dhuinn, ann an àm eagail agus deuchainn, nach e a-mhàin gu bheil gaol agus cùram Dhè dhuinn seasmhach agus gun atharrachadh, ach gum faod fìrinn a’ ghràidh sin a bhith a’ faireachdainn nas fhìre agus nas fhaisge nuair a lorgas sinn tèarmann nar creideamh. 
Is fhada bhon a bha eaglaisean na h-Èireann eòlach air a bhith a’ toirt taic do dhaoine a bha a’ fulang pian còmhstri, call agus eu-dòchais. Tha an turas a tha coimhearsnachdan Crìosdail na h-Èireann air siubhal còmhla air an toirt gu àite aithreachais airson nan amannan anns an do rinn dìth caidreachais agus aonachd am measg Chrìosdaidhean còmhstri nas miosa agus an dochann a dh’adhbhraich e nas gèire. Tha iad cuideachd a’ toirt fianais air an dòchas a thig le fianais Chrìosdail air tiodhlac an rèiteachaidh, air a thabhann don chomann-shòisealta nas fharsainge ann an spiorad iriosal conaltraidh. 
Tha taobhan sònraichte de na thachair ann an Èirinn a bheir buaidh air mar a tha na h-eaglaisean a’ buntainn ri chèile, ach san stòras seo tha na sgrìobhadairean air feuchainn ri cuimseachadh air na dòighean as fharsainge as urrainnear na dh’ionnsaich iad a chur gu feum. Chan eil iongnadh sam bith ann gu bheil Aonta Bheul Feirste/Dihaoine na Ceusta 1998 air a mheas na sholas dòchais do shluaghan ann an còmhstri air feadh an t-saoghail. Aig àm nuair a tha còmhstri mu dhearbh-aithne a’ sgaoileadh agus a’ sìor fhàs nas miosa, aig an taigh agus air feadh an t-saoghail, dè a ghabhas ionnsachadh bhon chompàirteachadh leantainneach aca le sìth neo-iomlan, neo-chrìochnaichte ann an Èirinn? Gu h-àraidh, dè a dh’fhaodadh an Eaglais ionnsachadh mun chothromachadh eadar taic a thoirt do choimhearsnachdan a tha a’ strì agus seasamh an aghaidh bheachdan mì-chothromach agus giùlan cunnartach is millteach?
Thug Èirinn nas fhaide a’ tionndadh gu cùisean saoghalta agus air falbh bhon eaglais na mòran àiteachan eile ann an taobh siar na Roinn Eòrpa agus bha e gu sònraichte pianail nuair a nochd naidheachdan uabhasach mu dhroch dhìol anns na h-eaglaisean gu tuath agus deas san eilean. Tha eaglaisean tric san latha an-diugh gam faighinn fhèin air an iomall ann am beatha choimhearsnachdan agus tuigidh mòran a’ ghairm gus cothroman ùra airson fianais agus ath-bheothachadh a rannsachadh airson daoine air an iomall. 
Tha an t-Seachdain Ùrnaigh airson Aonachd Chrìosdail a’ cuimhneachadh dhuinn gu  cumhachdach, ge bith dè tha sinn a’ fulang, nach eil sinn nar n-aonar, agus tha e gar brosnachadh gus meòrachadh air an neart a thig bho cho-chomann agus sinn a’ dèiligeadh ri dùbhlain còmhla.
An t-Oll Nicola Brady, Àrd-rùnaire, Eaglaisean Còmhla ann am Breatainn agus Èirinn
Ro-ràdh
Chaidh na h-ùrnaighean agus na smuaintean airson na Seachdain Ùrnaigh airson Aonachd Chrìosdail am-bliadhna ullachadh le riochdairean nan eaglaisean ann an Èirinn. Ged a tha eilean na h-Èireann air a roinn eadar dà uachdranas poilitigeach,  tha na h-eaglaisean a tha air an riochdachadh le Comhairle Eaglaisean na h-Èireann agus Co-labhairt Easbaigean Caitligeach na h-Èireann ag obair air stèidh uile-eileanach. Bidh ceannardan nan eaglaisean a’ coinneachadh gu cunbhalach agus, mar Bhuidheann Ceannardan Eaglaise, bidh iad an sàs le riaghaltasan, buidhnean poblach agus coimhearsnachdan gus guth an t-soisgeil fhilleadh a-steach ann an còmhradh poblach.
’S e Ìosa ar Buachaille Math, làn-earbsach gus ar stiùireadh air slighe mhath na beatha a dh’ionnsaigh uisgeachan beathachaidh a’ pailteis. Mar am Buachaille Math, tha Ìosa na eisimpleir de cheannardas ìobairteach a ghluaiseas a dh’ionnsaigh na h-aon chaorach a chaidh air seacharan. Ann an Lùcas 12:22-34, tha Ìosa a’ gairm a luchd-leanmhainn a-mach à eagal agus a dh’ionnsaigh na beatha seo de dh’earbsa radaigeach, dòchas furachail agus seirbheis chunntachail. Chan ann air deisciobail leotha fhèin a tha na teagasgan seo ag amas ach air coimhearsnachd: ‘treud bheag’ air a gairm gus fuireach, ùrnaigh agus obair còmhla. Tha an t-Seachdain Ùrnaigh airson Aonachd Chrìosdail am-bliadhna gar fiathachadh gus sgrùdadh na tha e a’ ciallachadh a bhith nad neach-leanmhainn air a’ Bhuachaille Mhath: a’ cur an cèill mar a bhios cridheachan furachail agus leigeil às eagal nam brosnachadh làidir airson rèite agus fianais cho-roinnte.
Co-theacsa ionadail ann an Èirinn: iomallachd mar chothrom
Rud a bha uaireigin co-cheangailte ri dearbh-aithne Èireannach, tha Crìosdaidheachd a’ sìor fhàs nas lugha agus nas iomallaiche ann an comann-sòisealta a tha a’ fàs nas saoghalta gu luath. Ach, seach a bhith a’ comharrachadh crìonadh no neo-bhuntainneachd, tha an gluasad seo a’ fosgladh chothroman ùra airson meòrachadh, ùrachadh agus rèite. Tha na h-eaglaisean an-còmhnaidh dealasach do dh’fhianais bheò air feadh eilean na h-Èireann. Ann an spiorad gealladh Chrìosd don ‘treud bheag’ (Lùcas 12:32), tha coimhearsnachd Chrìosdail na h-Èireann air a gairm gus a h-àite a ghabhail anns a’ cheàrnaig phoblaich le dòchas làn creideimh agus fianais aonaichte. Le bhith ag aideachadh ar laigse, ar bacaidhean agus ar so-leòntachd, tha sinn an urra barrachd ri Dia agus a’ faireachdainn gràs cruth-atharrachail.
Bidh aonachd Chrìosdail ann an cleachdadh cuideachd a’ toirt slànachadh don chomann-shòisealta nas fharsainge. Mar a bhios eaglaisean ag obair còmhla gus frithealadh dhaibhsan a tha air an iomall, tha iad a’ toirt fianais do luachan na rìoghachd a dh’ainmich Ìosa. An seo tha dòchas Lùcais 12:32 a’ fàs soilleir: ged nach eil an ‘treud beag’ a’ riaghladh gu cultarach tuilleadh, tha e na chomharradh air an Rìoghachd – tè a tha air a togail chan ann air cumhachd ach air gaol, tròcair agus seirbheis. Tha Eaglaisean na h-Èireann an-diugh air an neartachadh tro làthaireachd agus compàirteachadh dhaoine à taobh an ear na Roinn Eòrpa, Afraga, Àisia agus nas fhaide air falbh, agus tha an diofar dhòighean beatha agus adhraidh aca a’ doimhneachadh ar fianais choitchinn.
A’ gluasad air adhart còmhla
’S e gairm Dhè don treud bheag gairm gu aonachd ann an iomadachd – beatha cho-roinnte ann an Crìosd a chuireas às do dh’eagal, a ghabhas cùram dha chèile agus a ghlèidheas a thiodhlacan le adhbhar cumanta. Ann an suidheachadh caochlaideach na h-Èireann agus air feadh na cruinne, tha an aonachd seo a’ deàrrsadh nas soilleire nuair a ghabhas sinn ris, chan ann mar cho-ionannachd, ach mar thuras de dh’èisteachd dhian, fianais iriosal agus cùram dha chèile. Ged a tha eadar-dhealachaidhean ann an diadhachd, cuimhne agus traidisean ann fhathast, bidh sinn a’ coiseachd air adhart còmhla, air ar rèiteachadh agus a’ dèanamh rèite, a’ gabhail aithreachas airson fhàilligidhean san àm a dh’fhalbh agus a’ cuimseachadh as ùr air Crìosd, a rinn ùrnaigh ‘gum biodh iad uile nan aon’ (Eòin 17:21). Mar a thòisicheas sinn an t-Seachdain Ùrnaigh seo airson Aonachd Chrìosdail, gum biodh sinn a’ stiùireadh an t-saoghail a dh’ionnsaigh Rìoghachd na tròcair, na seirbheis dha chèile agus a’ ghràidh dhìlis.
(Gheibhear sealladh farsaing air teacsa a’ Bhìobaill air làrach-lìn CTBI https://ctbi.org.uk/wpcu2027/).

1 Ann an 1921 chaidh eilean na h-Èireann a sgaradh, agus mar thoradh air sin chaidh Èirinn a Tuath a stèidheachadh, mar phàirt den Rìoghachd Aonaichte. An-diugh tha Èirinn a Tuath air a riaghladh le Seanadh tiomnaichte Stormont ann am Beul Feirste, agus tha an còrr den eilean fo uachdranas Riaghaltas na h-Èireann ann am Baile Àtha Cliath.


Latha 1
Is e an Tighearna mo bhuachaille; cha bhi mi ann an dìth
‘Uime sin, tha mise ag ràdh ribh, na biodh ro-chùram oirbh mu thimcheall ur beatha,’ (Lùcas 12:22)
Salm an latha: Salm 23
Is e an Tighearna mo bhuachaille; cha hi mi ann an dìth;
ann an cluaintean glasa bheir e orm laighe sìos;
làimh ri uisgeachan ciùine treòraichidh e mi; 
Aisigidh e m’ anam;
treòraichidh e mi air slighean na fìreantachd
air sgàth a ainme fhèin.
Seadh, ged shiubhail mi tro ghleann sgàil a’ bhàis,
cha bhi eagal uilc orm, 
oir tha thusa maille rium;
bheir do shlat is do lorg 
comhfhurtachd dhomh.
Deasaichidh tu bòrd fam chomhair 
ann am fianais mo nàimhdean;
dh’ung thu le ola mo cheann, 
tha mo chupa a’ cur thairis.
Gu cinnteach leanaidh math agus tròcair mi 
uile làithean mo bheatha;
agus còmhnaichidh mi ann an taigh an TIGHEARNA 
fad mo làithean.
Earrainnean Sgriobtair a bharrachd
Lùcas 12:22-34
Isaiah 40:9-11
Eòin 10:7-15


Mìneachadh
Tha an salmadair cinnteach gu bheil Dia a’ toirt seachad a h-uile rud a dh’fheumas sinn, eadhon anns na gleanntan as duirche nar beatha, far a bheil Dia nar companach dìleas. Tha Salm 23 a’ tarraing air faireachdainnean domhainn daonna: eagal, aonaranachd agus so-leòntachd – faireachdainnean a nochdas ann an iomadh dachaigh aig àm cho mì-chinnteach mu na làithean ri teachd. Ach, mar Chrìosdaidhean agus mar Eaglais, tha sinn air ar gairm gu bhith nar sluagh dòchais, le earbsa ann an gaol cruth-atharrachail Chrìosd airson a h-uile duine. Freumhaichte ann an creideamh agus cinnteach mu chùram Dhè, tha sinn a’ coimhead ris an ìomhaigh eòlach den bhuachaille thròcaireach a tha a’ stiùireadh agus a’ dìon a threud. Ann an Iosa, am Buachaille Math a tha a’ leigeil sìos a bheatha airson nan caorach (Eòin 10:15), lorgaidh sinn misneachd agus sìth. Le buachaille mar sin, bidh eagal a’ tionndadh gu dòchas, agus tha sinn air ar stiùireadh gu coimhead a-mach, aonaichte ann an adhbhar agus ann an gaol. Oir is e Crìosd a tha gar cruinneachadh còmhla agus a’ cur nar cuimhne, ‘Na biodh eagal ort, a threud bhig, oir is e deagh thoil ur n-Athar an rìoghachd a thoirt dhuibh’ (Lùcas 12:32).
Cnuasachadh
‘Na biodh eagal ort, a threud bhig’ 
‘Na biodh eagal ort, a threud bhig’ 
Ged as farsaing na sgàilean, tha guth caomh a’ gairm air an fheadhainn a tha sgìth.
Thar tìrean air chrith, eagal gun tàmh, talamh neo-sheasmhach.
Tha ùrnaigh na h-aonachd fhathast làidir.
Mar a choisicheas sinn tro ghleann an atharrachaidh agus na h-imcheist,
tha sinn air ar dìon le Buachaille agus annsan gheibh sinn sìth.
Bidh sinn a’ leantainn ar turas dòchais tro thìr an aineoil,
uile tèarainte na ghràdh, ar dearbh-aithne paisgte na ghràs.
Ùrnaigh
Tha mi a’ ceangal rium fhìn an-diugh,
cumhachd Dhè a bhith a’ dìon agus a’ stiùireadh,
a shùil airson coimhead, a chumhachd airson fuireach,
a chluas airson èisteachd ri m’ fheum; 
gliocas mo Dhè airson teagasg, 
a làmh gus stiùireadh, a sgiath gus mo dhìon,
facal Dhè airson cainnt a thoirt dhomh
a armailtean-nèamh airson a bhith nam fhreiceadan.	
(Bho Saint Patrick’s Breastplate, air a chur ann an rannan le Cecil Frances Alexander)

Ceistean
Pearsanta: Ciamar a tha thu air a bhith mothachail air Dia gad chuideachadh tro ghleann dorcha?
Ionadail: Ciamar a dh’fhaodadh tu ceangal ri daoine eile gus sgeul nas dòchasaiche a chruthachadh nad sgìre?
· Cruinneil: Dè as urrainn dhuinn a thabhann gus an urrainn dhuinn a bhith nar pàirt de dh’obair Dhè ann an ath-nuadhachadh dòchais gus saoghal làn eagail a shlànachadh?
Theirig agus Dèan
(www.ctbi.org.uk/goanddo)
Pearsanta: Cò as aithne dhut a tha beò ann an àite eagail? Smaoinich air mar as urrainn dhut coiseachd còmhla riutha.
Ionadail: Faigh a-mach dè tha Crìosdaidhean a’ dèanamh còmhla san sgìre agad gus dòchas Chrìosd a cho-roinn, agus gabh pàirt.
Cruinneil: gabh pàirt ann an Cearcall Ùrnaigh Comhairle Eaglaisean na Cruinne agus geall a bhith ag ùrnaigh gu cunbhalach airson do nàbaidhean agus gan tuigsinn nas fheàrr:
https://www.oikoumene.org/resources/prayer-cycle

Latha 2
O na doimhneachdan ghlaodh mi riut, a Thighearna
‘Cia mòr as fheàrr sibhse...’ (Lùcas 12:24b)
Salm an latha: Salm 130: 1-6
O na doimhneachdan ghlaodh mi riut, a Thighearna. 
A Thighearna, èisd rim ghuth!
Thugadh do chluasan an aire 
do ghuth m’ athchuingean!
Ma chomharraicheas tusa aingidheachd, a Thighearna; 
A Thighearna, cò a sheasas?
Ach maille riutsa tha maitheanas, 
agus uime sin bidh eagal air daoine romhad.
Tha mi a’ feitheamh air an Tighearna, tha m’ anam a’ feitheamh, 
agus na fhacal tha mo dhòigh.
Tha m’ anam a’ feitheamh air an Tighearna 
nas mò na luchd-faire na maidne,
seadh, na luchd-faire na maidne.
Earrainnean Sgriobtair a bharrachd
Lùcas 12:24b
Eòin 5:1-5
Marcas 10:46-52
Mìneachadh
Frionas, briseadh dàimh, aonaranachd, còmhstri, fòirneart, sgrios – cuiridh iad uile coimhearsnachd ann an geamhradh reòta a’ bhròin. Chan eil duine ‘ceart’; tha uallach air gach aon againn. An cuir sinn romhainn àite Ìosa a lorg agus èigheachd ris bho dhoimhneachd ar cràidh? Feumaidh gach neach dòchas a shireadh gus am bi e air a roinn leis a’ mhòr-chuid. Thuig Bartimeus, gus faighinn na bha e ag iarraidh, gum feumadh e bhlàths (a chleòca) a thrèigsinn mus èigheadh e, ‘Dèan tròcair orm!’ Chunnaic Ìosa e, stad e agus dh’fhaighnich e gu dìreach: ‘Dè tha thu ag iarraidh orm dèanamh dhut?’ Agus is e sin a’ cheist a tha Ìosa a’ faighneachd dhuinn. Tha pian mòr an lùib sgaradh Crìosdail, tha e gar dalladh, ach ma dh’èigheas uiread de dhaoine fa leth agus coimhearsnachdan creideimh, cluinnidh Dia sinn.


Cnuasachadh
Bidh cnuimh uaigneach
anns an ùir a’ tionndadh,
is gann a nì i a’ chùis 
a dh’aindeoin saothair chruaidh.
Ach ùir air ath-beothachadh
bun-os-cionn,
mar ghaisgich
ùraichidh an talamh. 
Ùrnaigh
Cuidich mi gus siubhal thar crìochan m’ eòlais 
gu tìr m’ aineoil.
Thoir dhomh an creideamh gus seann dhòighean fhàgail
agus talamh ùr a bhriseadh còmhla riut.
A Chrìosd nan dìomhaireachdan, tha mi a’ cur earbsa annad
a bhith nas treasa na gach stoirm annam.
Cuiridh mi earbsa anns an dorchadas agus bidh fios agam
gu bheil mo bheatha, eadhon a-nis, nad làimh.
Gleus mo spiorad ri ceòl nèimh, agus, dòigh air choireigin, cuir m’ ùmhlachd gu obair nad sheirbheis. Amen.
(Air a bhrosnachadh le sgeulachd Naoimh Bhrianainn an Seòladair (c. 484-577))
Ceistean
Pearsanta: Nuair a tha cùisean dona, an iarr thu cofhurtachd agus creideamh bhon Tighearna a chumas gach nì, no am fuirich thu ann an àmhghar?
Ionadail: An urrainn dhut pian pearsanta sam bith aithneachadh annad fhèin agus ann an daoine eile mun cuairt ort, bhon eòlas agad air eas-aonta?
· Cruinneil: Mar a choimheadas tu air an t-saoghal againn, dè as urrainn dhut aithneachadh agus ainmeachadh mar phrìs an eas-aonta?
Theirig agus Dèan
(www.ctbi.org.uk/goanddo)
Pearsanta: Mar a dh’fhàgas Bartimeus a chleòca air chùl gus siubhal le Ìosa, smaoinich air dè an t-aodach as urrainn dhut a thoirt do bhanca aodaich ionadail.
Ionadail: Às dèidh dhut eas-aonta mun cuairt oirnn ainmeachadh, comharraich drochaid a bu chòir a thogail. Gabh a’ chiad cheum a dh’ionnsaigh seo. 
Cruinneil: Ceangail ri carthannas a bhios ag obair le daoine le ciorram fradhairc. (Mar eisimpleir: https://www.sightsavers.org/about-us/) 

Latha 3
Cò às a thig mo chobhair?
‘...far nach tig an gadaiche am fagas...’
Salm an latha: Salm 121: 1-2
Togaidh mi mo shùilean a-chum nam beann, 
On tig mo chobhair.
Thig mo chobhair on Tighearna, 
a rinn nèamh agus talamh.
Earrainnean Sgriobtair a bharrachd
Lùcas 12:33
Iosua 1:7-9
Ephèsianaich 6:10-17
Mìneachadh
Mar a thionndaidheas sinn ar sùilean a dh’ionnsaigh an ama ri teachd agus sinn iomagaineach mu shìor chòmhstri, fòirneart agus sgaradh, anns a’ chomann-shòisealta agus nar n-eaglaisean, tha Salm 121 ag iarraidh oirnn mothachadh càite bheil a’ bhagairt, na cunnartan aithneachadh agus cuideachadh iarraidh bhon Tighearna (‘a rinn nèamh agus talamh’). Le bhith a’ toirt aire do dh’èirigh feachdan na làimh dheis agus nàiseantachd Chrìosdail air feadh an t-saoghail, tha e cudromach na bagairtean sin ainmeachadh agus sgeulachdan meallta a bhreugnachadh, agus tha e deatamach gun coimhead sinn ri Dia airson stiùireadh agus neart. Tha sinn air ar brosnachadh gun a bhith a’ freagairt bho àite eagail, ach bho àite sìthe agus sàsachd. Tha sinn air ar cumhachdachadh gus a bhith beò agus ag obair ann an dòchas co-roinnte Dhè agus air ar gairm a bhith a’ cuimhneachadh air fìrinn Dhè – gu bheil misneachd, neart agus cumhachd air an toirt seachad, chan ann airson a bhith a’ ceannsachadh agus a’ faighinn buaidh, ach airson seirbheis agus rèiteachadh.
Ùrnaigh
Bi nad lasair shoilleir romham;
bi nad rionnag-iùil os mo chionn;
bi nad shlighe rèidh fodham;
bi nad Bhuachaille coibhneil air mo chùlaibh
an-diugh, a-nochd agus gu bràth. Amen.
(Air a chur às leth Naoimh Chaluim Chille (521-597))



Cnuasachadh
Tha sinn a’ coimhead air na sgrìonaichean againn –
Cò às a tha an t-eagal seo a tha sinn a’ faireachdainn a’ tighinn?
Air a bhrosnachadh le fuasglaidhean fuadain,
a bhios ag adhartachadh cumhachd agus saibhreas.
Tha àl nan nathraichean-nimhe a’ feuchainn ri toirt oirnn a bhith a’ 	gràdhachadh dìreach an fheadhainn a tha a’ coimhead coltach rinn,
gar mealladh gu bhith a’ cruthachadh uachdranasan a tha a’ frithealadh ri 	sannt a-mhàin.
Ach dè chì thu nuair a choimheadas tu seachad air an sgrion,
nuair a ghlacas tu leus solais a’ deàrrsadh a-steach bhon Rìoghachd eile,
nuair a sguabas tu air falbh an còmhdach agus a leigeas tu leis an fhìrinn peantadh air canabhas gun truailleadh?
Ceistean
Pearsanta: Dè na diofar rudan a chuidicheas tu gus a bhith dòchasach nuair a thig eagal, iomagain agus bagairt am follais?
Ionadail: Dè na sgriobtaran, na h-òrain agus na sgeulachdan a tha air do choimhearsnachd a bhrosnachadh tro amannan dùbhlanach? Smaoinich air a bhith a’ roinn na dh’fhaodadh a bhith brìoghmhor.
· Cruinneil: Dh’fhaodadh an turas a dh’ionnsaigh aonachd a bhith air fhaicinn mar strì suas cnoc – dè na cnapan-starra a dh’fhaodadh a bhith nar slighe? Dè na h-eisimpleirean bho àiteachan eile as urrainn dhut a roinn a bheir dòchas agus a bhrosnaicheas tu fhèin agus do choimhearsnachd gus a dhol an sàs nas doimhne?
Theirig agus Dèan
(www.ctbi.org.uk/goanddo)
Pearsanta: Smaoinich air na tha gad fhàgail fo eagal agus lorg dòighean air tuigse nas doimhne fhaighinn air dè dha-rìribh as adhbhar dha, a’ leigeil le dòchas Dhè a bhith an làthair.
Ionadail: Lorg dòighean air sgeulachdan ionadail mu aonachd, sìth agus togail Rìoghachd Dhè a cho-roinn far a bheil thu: sgeulachdan nach gabh a thruailleadh no a mhilleadh le fathann no breug.
Cruinneil: Rannsaich grunn stòran eadar-dhealaichte gus sgeulachdan a chluinntinn bho air feadh an t-saoghail mu Rìoghachd Dhè ga dhèanamh fìor, agus rannsaich mar as urrainn don choimhearsnachd chreideimh pàirt a ghabhail. 

Latha 4
Tha an Tighearna mu thimcheall a shluaigh
‘Agus ma tha Dia mar sin a’ sgeadachadh an fheòir...’
Salm an latha: Salm 125: 1-3
Bidh iadsan a dh’earbas anns an Tighearna mar Shliabh Shioin, 
nach caraichear, ach a mhaireas gu sìorraidh.
Mar a tha na beanntan mu thimcheall Ierusaleim, 
mar sin tha an TIGHEARNA mu thimcheall a shluaigh,
on àm seo agus gu bràth.
Oir cha ghabh slat nan daoi tàmh
air crannchur nam fìrean,
air eagal gun sìneadh na fìreanan 
an làmhan a-chùm euceirt.
Earrainnean Sgriobtair a bharrachd
Lùcas 12:28
Mata 6:25-33
Ròmanaich 8:31-32
Mìneachadh
Tha an ìomhaigheachd san t-salm seo gar gairm gu iongnadh. Cò ris a tha e coltach àite-còmhnaidh Dhè a shamhlachadh? Coltach ri Beinn Shioin, an èirich an fheadhainn a tha a’ cur earbsa anns an Tighearna; an seas iad agus an cuir iad dìon air na daoine so-leònte; an cuir iad an gàirdeanan timcheall chàich mar a tha na beanntan a’ cuairteachadh Ierusaleim? Tha an salm a’ seinn gur e seo a tha dha-rìribh do-ghluasadach – gaol, ceartas, cùram dha chèile a bheir beatha dha na h-uile a tha beò ann an cruthaidheachd Dhè. Chan eil àite aig slat na h-aingidheachd, samhla gleansach de chumhachd meallta agus fòirneartach, airson fois a ghabhail no falach no greim fhaighinn air fearann agus beatha nam fìreanan. 
Ann an Ròmanaich, tha sinn cinnteach nach urrainn dad ar sgaradh bho ghràdh Dhè ann an Ìosa Crìosd; mar sin, bu chòir dhuinn strì gus dèanamh cinnteach nach eil dad gar sgaradh bho chèile. Air sgàth làthaireachd an Spioraid Naoimh annainn, is urrainn dhuinn an cruth-tìre atharrachadh ge bith càite an tèid sinn, a’ briseadh sìos bacaidhean agus a’ lorg shlighean gu chèile. Mar a tha na beanntan a’ cuairteachadh Ierusaleim, tha gaol neo-chrìochnach Dhè, tromhainn, a’ gabhail ri ar daonnachd cho-roinnte. Buinidh sinn dha chèile; chaidh ar cruthachadh airson a chèile.


Cnuasachadh
Tha mi nam àite-còmhnaidh beag,
chan eil mi air mo dhèanamh de chlach,
ach duslach air fàs soilleir,
far an aithne don t-sìorraidheachd m’ ainm
agus far a bheil e beò annam.
A’ lìonadh gach anail agam,
a’ nochdadh anns gach smuain agam
a’ slànachadh nan ràsairean
a ghearras, a ghuth 
a’ maothadh agus a’ socrachadh cuimhne 
gu maitheanas.
Tha Dia a’ tàmh annam,
làthaireachd dho-chìosnaichte,
Gun creidinn e
agus gum bithinn beò ann
gach latha,
agus e ag ionnsachadh dom chridhe
briseadh mar a chridhe fhèin.
Ùrnaigh
Crìosd bi còmhla rium, Crìosd annam, 
Crìosd air mo chùlaibh, Crìosd romham,
Crìosd ri mo thaobh, Crìosd gam bhuannachadh,	
Crìosd gum fhurtachadh agus gam ath-nuadhachadh, 
Crìosd fodham, Crìosd os mo chionn, 
Crìosd ann an sàmhchair, Crìosd ann an cunnart,
Crìosd ann an cridheachan nan uile a tha gam ghràdhachadh,
Crìosd ann am beul caraid agus coigrich.
(Bho Saint Patrick’s Breastplate, air a chur ann an rannan le Cecil Frances Alexander)


Ceistean
Pearsanta: Smaoinich air na tha gad sgaradh bho chàch agus smaoinich air mar a dh’fhaodadh tu dèiligeadh ris.
· Ionadail: Càite anns a’ choimhearsnachd agad a bhios daoine a’ cruinneachadh, agus dè a dh’innseas dhaibh gu bheil fàilte orra? Ciamar as urrainn dhad choimhearsnachd creideimh ionnsachadh bho seo?
· Cruinneil: Cò ris a bhiodh e coltach ar gàirdeanan a phasgadh timcheall air ar nàbaidhean cruinneil?
Theirig agus Dèan
(www.ctbi.org.uk/goanddo)
Pearsanta: Smaoinich air raointean nad bheatha far am faodadh dùbhlain a bhith nan cothroman, agus obraich air aon de na cothroman sin.
Ionadail: Dèan obair shaor-thoileach aig tachartas no le buidheann ionadail a tha a’ tabhann cofhurtachd agus taic sa choimhearsnachd.
Cruinneil: Rannsaich ciamar as urrainn dhut tabhartas a thoirt seachad, agus obair is ùrnaigh a dhèanamh le buidheann leasachaidh eadar-nàiseanta. Mar eisimpleir, https://www.christianaid.org.uk/ no https://cafod.org.uk

Latha 5
Tha Dia nan slògh leinn
‘Oir ge bè àite anns a bheil ur n-ionmhas...’ (Lùcas 12:34)
Salm an latha: Salm 46:10-11
Bithibh sàmhach, agus tuigibh gur mise Dia,
àrdaichear mi am measg nan cinneach,
àrdaichear mi air thalamh.
Tha Dia nan slògh leinn,
is e Dia Iàcoib as dìdean dhuinn.
Earrainnean Sgriobtair a bharrachd
Lùcas 12:34
Gnàth-fhacail 3:21-26
Lùcas 9:1-6
Mìneachadh
Ann an amannan duilich, tha sinn buailteach a bhith a’ faireachdainn gum feum sinn rudeigin a ‘dhèanamh’, gu bheil feum air gnìomh, agus gun leasaich ar ‘gnìomh’ an suidheachadh. Ach, gu math tric, is e an rud as fheàrr stad agus dìreach ‘a bhith ann’, a bhith ‘an làthair’ còmhla riuthasan a tha fo chùram. Mus can e, ‘Bithibh sàmhach,’ tha an salmadair a’ peantadh dealbh soilleir de shaoghal ann an aimhreit, rud air a bheil mòran daoine eòlach. Is tric a thèid ar gabhail thairis le buaireadh a h-uile càil a tha a’ tachairt agus tha sinn air ar mealladh gu bhith a’ freagairt le ulla-thruis, no a bhith air ar reothadh le eagal. A dh’aindeoin sin, tha Dia maille rinn, na thobar sìorraidh de thoileachas, ar n-àite co-roinnte de dh’fhasgadh agus neart. ’S dòcha gur e cuireadh gus stad a th’ anns an t-salm seo agus na mionaidean seo romhad. A bhith sàmhach. A bhith an làthair dhaibhsan mun cuairt ort. A bhith ag aithneachadh gu bheil coimhearsnachd ann, teaghlach Eaglaise nas fharsainge, a tha air an cumhachdachadh le Ìosa a bhith nan eisimpleir de neart agus aonachd san t-saoghal bhriste seo.
Cnuasachadh
Thigibh.
Thigibh còmhla.
Thigibh, agus seallaidh mi dhuibh dè tha e a’ ciallachadh rudeigin a thogail aig a bheil fìor luach.
Is dòcha nach fhaic sibh an obair chrìochnaichte gu bràth,
ach,
ann a bhith a’ tighinn còmhla,
ann an làthair a chèile,
ann an àite naomh ar bith,
tha barrachd air boillsgeadh agaibh air bruadar Dhè.
Ùrnaigh
Bi thusa mar lèirsinn dhomh, a Thighearna mo chridhe; 
Chan eil dad cudromach, ach gu bheil thusa ann.
Bi thusa mar an smuain as fheàrr a th’ agam a latha agus a dh’oidhche;
Nam dhùisg agus nam chadal, do làthaireachd mar sholas.
Bi thusa mar ghliocas, bi thusa mar fhìor fhacal; 
Bi thusa an-còmhnaidh còmhla rium, agus mise còmhla riutsa, a Thighearna.
Bi thusa mar Athair mòr, agus mise nad leanabh; 
Bi thusa beò annam, agus mise mar aon leat.
(Air a chur às leth Naomh Dallan Forgaill (c. 530–598); air a chur ann an rannan le Eleanor Hull)
Ceistean
Pearsanta: ‘Bithibh sàmhach, agus tuigibh gur mise Dia!’ Cò ris a bhiodh seo coltach dhutsa?
Ionadail: Aig àm mì-chinnt, ciamar as urrainn dhut an ceartas, an t-sìth agus an t-aoibhneas a tha a’ sruthadh bho Dhia a thoirt gu buil còmhla, anns a’ choimhearsnachd shònraichte agad?
· Cruinneil: Ciamar a dh’fhaodadh don choimhearsnachd chreideimh agad a bhith na eisimpleir de dh’aonachd ann an saoghal briste?
Theirig agus Dèan
(www.ctbi.org.uk/goanddo)
Pearsanta: Gabh ùine airson stad, a bhith sàmhach agus mothachadh air amannan brìoghmhor de dh’aonachd anns an robh thu an sàs. Rannsaich cuid de dhòighean air an t-eòlas seo a dhoimhneachadh.
Ionadail: Lorg dòighean brìoghmhor airson a’ choimhearsnachd chreideimh agad ‘feitheamh còmhla ri’ agus ‘a bhith an làthair còmhla ri’ daoine anns a’ choimhearsnachd agad.
Cruinneil: Leasaich dàimhean le coimhearsnachdan Crìosdail air feadh an t-saoghail agus roinn sgeulachdan mu mar a tha Ìosa a’ toirt cumhachd do neart agus aonachd.

Latha 6
Rinn an Tighearna nithean mòra air ar son-ne
‘Is e deagh thoil ur n-Athar an rìoghachd a thoirt dhuibh’ (Lùcas 12:32)
Salm an latha: Salm 126
Nuair a thug an Tighearna air ais braighdeanas Shioin, 
bha sinn mar dhaoine a chunnaic aisling.
An sin lìonadh ar beul le gàire, 
agus ar teanga le luathghàire;
An sin thubhairt iad am measg nan cinneach, 
Rinn an TIGHEARNA nithean mòra air an son.
Earrainnean Sgriobtair a bharrachd
Lùcas 12:22-34
Isaiah 35:5-7
Corintianaich 5:11-21
Mìneachadh
Tha na leughaidhean Sgriobtair againn an-diugh ag innse dhuinn gum faodar a h-uile càil ùrachadh ann an Dia, agus aig an aon àm a’ cur nar cuimhne an dleastanas a bhith a’ dèanamh nas urrainn dhuinn anns an obair slànachaidh seo. Anns a’ cho-theacsa againn, tha sinn a’ cuimhneachadh mar a dh’atharraich Aonta Bheul Feirste/Dihaoine na Ceusta 1998 suidheachaidhean agus dàimhean. Sgaoil faireachdainn de shàbhailteachd mean air mhean agus thòisich càirdeas ùr a’ fàs. Thug an obair sìthe neo-choileanta, neo-iomlan seo dòchas ùr do chomainn eile ann an còmhstri, ag ath-nuadhachadh creideamh anns a’ chomas airson rèite. Mar a bhios sinn ag obair gus na lotan a tha air fhàgail a shlànachadh agus gus briseadh saor bho sgàilean an ama a dh’fhalbh, tha sinn a’ toirt taing airson nam beannachdan a bheir Dia dhuinn ri roinn.
Cnuasachadh
Fuirich ort.
An cluinn thu e?
Chan e crith is tuiteam rìoghachdan.
Fuirich ort.
Am fairich thu e?
An gràinnean, mus fàs an neamhnaid às.
Fuirich ort.
An fhidir thu e?
An t-sàmhchair mus tarraing thu anail,
an t-àite eadar an tuil agus an tràigh
Tha mòmaid ann a dh’aithnicheas sinn uile,
nuair a bhios do Spiorad a’ beantainn annainn,
nuair a bhios d’ anail a’ slìobadh ar craicinn.
Tuigidh sinn nach e gaoth ar drip fhèin a th’ ann tuilleadh,
ach an t-iarrtas domhainn a bhith a’ tighinn còmhla 
ann an sgaoilteachd,
dìreach 
gu bhith beò.
Ùrnaigh
Cha sguir sinn gu bràth de bhith a’ toirt taing dhut, a Dhè, 
a chùm sinn dìleas ann an amannan buairidh. 
Dhìon thu sinn anns na duilgheadasan againn uile.
Cò sinn, a Thighearna, no dè ar gairm-beatha, 
is tu ag obair còmhla rinn le làthaireachd cho diadhaidh?
Molaidh sinn agus àrdaichidh sinn d’ ainm am measg nan cinneach, 
chan ann a-mhàin ann an deagh amannan ach sna h-amannan as duilghe,
oir sheall thu dhuinn gun urrainn dhuinn ar n-earbsa a chur annad gun teagamh.
Is tusa an Tì Naomh, saoghal gun chrìoch. Amen.
(Air atharrachadh bho Confessio Naoimh Phàdraig)
Ceistean
Pearsanta: Càite bheil thu a’ faireachdainn gu bheil thu air do ghairm gus cur ri obair an rèiteachaidh? Dè a dh’fhaodadh a bhith gad chumail bho bhith a’ freagairt a’ ghairm sin?
Ionadail: Càite bheil thu a’ faicinn an fheum as motha airson rèite agus slànachadh dhàimhean anns a’ choimhearsnachd ionadail agad an-dràsta?
· Cruinneil: An ainmich thu ceannardan no buidhnean a tha an sàs ann an obair sìthe agus ceartas cruinneil a bhrosnaicheas tu gu dòchas?
Theirig agus Dèan
(www.ctbi.org.uk/goanddo)
Pearsanta: A’ meòrachadh air far a bheil thu an dòchas gun toir Dia ùrachadh agus slànachadh nad bheatha fhèin, sgrìobh ùrnaigh gus an dòchas sin a chur an cèill.
Ionadail: Comharraich taobh de dh’obair an rèiteachaidh a chaidh a dhearmad no a chur air an iomall anns a’ choimhearsnachd eaglaise ionadail agad agus dèan rudeigin gus aire a tharraing thuige.
Cruinneil: Roinn teachdaireachd no naidheachd dhòchasach eadar-nàiseanta a’ cleachdadh mheadhanan sòisealta no cruthan conaltraidh eile.

Latha 7
Do thaigh an Tighearna thèid sinn
‘Oir ge bè àite anns a bheil ur n-ionmhas, an sin bidh ur cridhe mar an ceudna’ (Lùcas 12:34)
Salm an latha: Salm 122
Bha aoibhneas orm nuair a thubhairt iad rium, 
Do thaigh an TIGHEARNA thèid sinn.
Seasaidh ar casan 
an taobh a-staigh ded gheatachan, O Ierusaleim.
Tha Ierusalem air a togail mar àrd-bhaile 
a tha air a choicheangal ri chèile.
Don tèid na treubhan suas, 
treubhan an Tighearna,
gu teisteas Israeil, 
a thoirt buidheachais do ainm an Tighearna.
Oir an sin tha cathraichean breitheanais air an suidheachadh, 
cathraichean taigh Dhaibhidh.
Guidhibh-se airson sìth Ierusaleim; 
soirbhichidh iadsan leis an ionmhainn thu.
Sìth gu robh an taobh a-staigh ded bhallachan, 
suaimhneas ad lùchairtean!
Air sgàth mo bhràithrean agus mo chàirdean  
their mi a-nis, Sìth gu robh an taobh a-staigh dhìot!
Air sgàth taigh an Tighearna ar Dia, 
iarraidh mi math dhuibh.
Earrainnean Sgriobtair a bharrachd
Lùcas 12:22-34
Isaiah 2:1-4
Ephèsianaich 4:1-6


Mìneachadh
Chì an salmadair baile Ierusaleim agus an Teampall taobh a-staigh a’ bhaile agus tha e a’ smaoineachadh air an turas dhoirbh suas an cnoc cas gus an seas e mu dheireadh ann an cùirt an Teampaill. Tha e air tighinn còmhla ri feadhainn eile bho iomadh àite a dhèanamh adhradh. Tha an salmadair ag ùrnaigh airson sìth dhaibhsan mun cuairt air, uile còmhla ann an ainm an Tighearna. Chuir Ìosa a dheisciobail à Ierusalem gu ‘Iudèa agus Samaria, agus gu crìochan na talmhainn’ (Gnìomharan 1:8), a’ giùlan soisgeul na sìthe, an shalom sin a tha a’ ciallachadh chan e a-mhàin dìth còmhstri ach iomlanachd, coileantachd. Tha na leughaidhean a bharrachd, ann an diofar dhòighean, a’ bruidhinn air dè tha e a’ ciallachadh a bhith a’  coiseachd ann an solas an Tighearna, ceangal na sìthe a chumail suas agus eòlas fhaighinn air ar son fhèin agus eadar a chèile air an t-sìth sin a tha Ìosa a’ guidhe dhuinn.
Ùrnaigh
Las nar cridhe, a Dhè, 
Sradag a’ ghràidh sin nach teirig gu bràth, 
gus an loisg e annainn, a’ toirt solas do chàch. 
Gum biodh sinn a’ deàrrsadh gu bràth nad theampall naomh, 
a’ soillseachadh le do sholas 	shìorraidh, 
eadhon do Mhac, Iosa Crìosd, 
ar Slànaighear agus ar Fear-saoraidh. Amen.
(Air a chur às leth Naoimh Chaluim Chille (521-597))
Cnuasachadh
Chan eil sinn a’ tuigsinn.
do shìth.
Ach is aithne dhuinn e.
Agus feumaidh sinn a bhith beò ann 
agus leigeil le a ghràdh
ar beatha a dhèanamh coileanta
còmhla.
Ceistean
Pearsanta: Dè as ciall dha bhith ag adhradh ar Dia còmhla mar Chrìosdaidhean de dhiofar thraidiseanan?
Ionadail: Dè cho duilich ’s a tha e dhutsa/dhad choithional a dhol tarsainn air stairsnich eaglais coimhearsnachd Chrìosdail eadar-dhealaichte?
· Cruinneil: A bheil sìth dha-rìribh comasach san t-saoghal againn an-diugh? Dè a dh’fheumadh e?


Theirig agus Dèan
(www.ctbi.org.uk/goanddo)
Pearsanta: Tadhail air eaglais le traidisean gu tur eadar-dhealaichte bhon traidisean agad fhèin (le daoine eile bhon eaglais agad mas urrainnear) agus smaoinich air na dh’fhiosraich sibh ann.
Ionadail: Lorg buidhnean nad choimhearsnachd a tha a’ tagradh airson sìth agus feuch ri obair còmhla riutha.
Cruinneil: Cuir fios gu aon eaglais no buidheann creideimh eile a tha ann am meadhan còmhstri agus compàirtich leotha.

Latha 8
Feuch, cia math agus cia taitneach an nì do bhràithrean còmhnaidh a ghabhail cuideachd ann an aonachd!
‘Tha mi ag ràdh ribh nach robh Solamh fhèin na ghlòir uile air a sgeadachadh mar aon dhiubh seo’ (Lùcas 12:27b)
Salm an latha: Salm 133
Feuch, cia math agus cia taitneach 
an nì do bhràithrean còmhnaidh a ghabhail cuideachd ann an aonachd!
Mar dheagh ola-ungaidh air a’ cheann, 
a’ ruith sìos air an fheusaig,
feusag Aaroin, 
a’ ruith sìos air iomall a thrusgain.
Mar dhealt air Hermon, 
a thuiteas air slèibhtean Shioin;
oir an sin dh’àithn an Tighearna am beannachadh, 
beatha gu sìorraidh.
Earrainnean Sgriobtair a bharrachd
Genesis 50:15-21
Eòin 15:12-17
Lùcas 12:22-34
Mìneachadh
Cia math agus cia taitneach an nì do bhràithrean còmhnaidh a ghabhail cuideachd ann an aonachd! Ach tha na teacsaichean naomha againn agus an t-eòlas beatha againn a’ cuimhneachadh dhuinn gu tric gum feum sinn faighinn thairis oirnn fhìn gus faighinn gu a chèile. Tha Ìosa a’ tighinn a-steach agus a’ cur stad air argamaid a dheisciobail (Lùcas 22:24-26), tha Pòl a’ cronachadh nan Crìosdaidhean ann an Corintus (1 Corintianaich 3:3-9; 11:17-22) agus a’ brosnachadh chàich a bhith ‘a dh’aon inntinn anns an Tighearna’ (Philipianaich 4:2).
Tha fìor mhaitheanas Iòsaiph ris na bràithrean a reic e ann am braighdeanas iongantach. Eadhon ged a lean iad orra ag obair bho àite eagail, fhreagair esan le gaol. Thug aonachd buaidh air eagal agus thug e cumhachd dha freagairt le gràs, chan e gearan (Genesis 42:25). 
Is e dùbhlan agus àithne Ìosa gum bi gaol againn air a chèile, gun eadar-dhealachadh gnè, clas, inbhe, cinnidh no cànain; gum bi sinn beò còmhla ann an aonachd agus spèis dha chèile. Tha e gar gairm gus faighinn thairis oirnn fhìn gus faighinn gu a chèile.


Cnuasachadh
Feuch, cia math agus cia taitneach 
an nì do bhràithrean còmhnaidh a ghabhail cuideachd ann an aonachd!
Tha e coltach ri gàire pàiste, 
a’ lachanaich ann an neoichiontachd.
Tha e coltach ri deòir nan daoine glice, 
a’ sruthadh ann an àite sam bith a lorgas iad bròn no bòidhchead.
Tha e coltach ri aisling gun chruth, 
a’ dannsa le cothrom gun dragh. 
Tha e coltach ri pearsa an Diadhaidh 
a’ fàs annadsa agus annamsa gus an tèid sinn còmhla mar aon.
Ùrnaigh
Cha mhair a’ ghrian a chì sinn ag èirigh dhuinn a h-uile latha air d’ àithne, a Chrìosd, agus thig crìoch air deàrrsadh a glòir. 
Ach thusa, a Thighearna Chrìosd, is tusa an fhìor Ghrian,
an Solas nach bàsaich gu bràth, a tha sinn ag adhradh. 
Tha sinn a’ dèanamh gàirdeachas leis an eòlas gun èirich sinn a-rithist ann an deàrrsadh do ghlòire, a Mhic nèimh 	shoilleir, a tha còmhla ris an Athair agus an Spiorad Naomh, a-nis agus gu sìorraidh bràth. Amen.
(Air atharrachadh bho Confessio Naoimh Phàdraig)
Ceistean
Pearsanta: Mar a bhios an t-Seachdain Ùrnaigh seo airson Aonachd Chrìosdail a’ tighinn gu crìch, ciamar a dh’fhaodadh ar coimhearsnachdan creideimh aonachd fhaighinn as ùr?
Ionadail: Ciamar a dh’fhaodadh sinn a bhith nar tosgairean aonachd anns a’ choimhearsnachd fharsaing againn?
· Cruinneil: Ciamar a dh’fhaodadh sinn guth nan daoine air an iomall a thogail air feadh na cruinne?
Theirig agus Dèan
(www.ctbi.org.uk/goanddo)
Pearsanta: Dèan ath-cheangal ri cuideigin ri bheil thu air a bhith a’ trod agus 
iarr rèite.
Ionadail: Rannsaich cùis ionadail far a bheil frionas. Lorg dòighean air a bhith ag èisteachd gu gnìomhach, a’ cuimseachadh air tuigse seach freagairt.
Cruinneil: Dèan ùrnaigh agus gnìomh airson sìth ann an àite air a dhearmad a tha glaiste ann an cogadh catharra.

Òrdugh Adhraidh
© Churches Together in Britain and Ireland
Ro-ràdh
Am-bliadhna, chaidh an comharrachadh eadar-eaglaiseach ullachadh le sgioba a’ riochdachadh diofar thraidiseanan Crìosdail ann an Èirinn, air a stiùireadh le Comhairle Eaglaisean na h-Èireann agus Co-labhairt Easbaigean Caitligeach na h-Èireann.
Cuspair
Tha an taghadh de theacsaichean bìobaill agus liotuirgeach air a bhrosnachadh le ìomhaigh an ‘treud bhig’ (Lùcas 12:32). Tha Crìosdaidhean ann am mòran àiteachan san t-saoghal beò ann an suidheachaidhean far a bheil iad nan treud beag, agus uaireannan nan treud air a gheur-leanmhainn. Tha an abairt ‘treud Dhè’ air a chleachdadh anns an t-Seann Tiomnadh agus an Tiomnadh Nuadh gus bruidhinn air sluagh Dhè, a tha coltach ri caoraich fo chùram buachaille. ’S e ìomhaigh a th’ ann a tha freumhaichte gu domhainn ann an cultar dùthchannan a’ Bhìobaill, far an robh buachailleachd na phrìomh dhreuchd. Tha ìomhaigh cùram gràdhach buachaille a’ dearbhadh don treud nach fheum iad a bhith fo eagal, ach gun urrainn dhaibh earbsa a chur na dhìon agus na sholar. 
Anns na h-amannan buaireasach agus mì-chinnteach seo, tha sinn a’ toirt taing airson an dìon a lorgas sinn nar creideamh agus an neart a tha sinn a’ tarraing bhon chomann againn le chèile. Tha sinn a’ cur dùbhlan oirnn fhìn seasamh an aghaidh togradh a bhith a’ teicheadh bhon t-saoghal a shireadh sàbhailteachd. Tha sinn ag ùrnaigh airson neart gus fianais choitcheann, mhisneachail a thoirt don t-saoghal roinnte againn air gaol Dhè don h-uile duine, gu h-àraidh an fheadhainn a tha a’ fulang ana-ceartas, fòirneart agus geur-leanmhainn, anns an dùthaich seo fhèin agus air feadh an t-saoghail.
A’ tarraing air ìomhaigh èirigh na grèine, tha cearcall aig meadhan chroisean Ceilteach Èireannach, a’ riochdachadh èirigh Chrìosd, solas an t-saoghail. Rè an adhraidh, faodar dealbhan clò-bhuailte de chrois Cheilteach a thoirt a-mach don choithional. Faodar ùrnaighean agus draghan a sgrìobhadh air na croisean agus an cruinneachadh a-steach a-rithist. 
Faodar na teacsaichean a tha air an sònrachadh don Stiùiriche (S) a roinn a-mach eadar na diofar ghuthan bho na diofar thraidiseanan a tha an làthair. San aon dòigh, faodar teacsaichean a tha air an sònrachadh do Neach-leughaidh (NL) a sgaoileadh am measg grunn dhaoine. Faodar an ùrnaigh crìochnachaidh agus am beannachadh a ghairm còmhla le riochdairean bho na diofar choimhearsnachdan a tha an làthair.
Laoidh
Ro-ràdh
Stiùiriche	Sìth dhuibh
Coithional	Agus dhutsa cuideachd.
Stiùiriche	Tha Crìosd nar measg
Coithional	Tha, agus bidh an-còmhnaidh.
Stiùiriche	Tha sinn cruinn ann an ainm Chrìosd gus ùrnaigh airson aonachd nan Crìosdaidhean uile. Tha an t-Seachdain Ùrnaigh airson Aonachd Chrìosdail am-bliadhna air a stiùireadh le faclan Ìosa: ‘Na biodh eagal ort, a threud bhig,’ bho earrann ann an Soisgeul Lùcais.
	Chaidh an t-seirbheis eadar-eaglaiseach am-bliadhna ullachadh le Crìosdaidhean bho dhiofar eaglaisean air feadh eilean na h-Èireann. Còmhla riutha, tha sinn a’ toirt taing, às dèidh iomadh bliadhna de dhealachadh, gun tàinig iad gu 	bhith a’ tuigsinn gur e ionmhas coitcheann a th’ anns an dualchas Chrìosdail a thug Naomh Pàdraig agus na naoimh thràth eile don tìr aca.
An Ùrnaigh Tòiseachaidh
Neach-leughaidh	Is beannaichte thusa, a Thighearna Dia na cruthaidheachd uile.
			Is beannaichte thusa, Iosa Crìosd, an t-Slighe, an Fhìrinn agus a’ Bheatha. 
			Is beannaichte thusa, a Spioraid Naoimh, an Tighearna a bhuilicheas beatha
			Is beannaichte thusa, a Thrianaid Naoimh.
			Is beannaichte thusa, agus do naomhan. 
Is beannaichte an coithional seo agus sinn a’ tighinn còmhla nad làthaireachd dhiadhaidh 
			gus adhradh ann an ainm an Athar, a’ Mhic agus an Spioraid Naoimh.
Coithional			Amen.

Laoidh
Ùrnaigh buidheachais agus caoidh
Neach-leughaidh	Tha sinn a’ toirt taing gun deach ar gairm gu bhith nar n-aon, (fois ghoirid) ach tha sinn a’ caoidh gu bheil sinn tric a’ briseadh ar n-aonachd.
Coithional		A Chrìosd ar Buachaille, aonaich sinn mar aon treud.
Neach-leughaidh	Tha sinn a’ toirt taing gu bheil aon Bhuachaille againn, (fois 		ghoirid) ach tha sinn a’ caoidh gu bheil sinn tric a’ fàiligeadh ri 		feadhainn eile aithneachadh mar a chuid fhèin.
Coithional		A Chrìosd ar Buachaille, aonaich sinn mar aon treud.
Neach-leughaidh	Tha sinn a’ toirt taing gun deach ar baisteadh ann an aon chreideamh, (fois ghoirid) ach tha sinn a’ caoidh gu bheil sinn tric ag obair air dhòigh eile.
Coithional		A Chrìosd ar Buachaille, aonaich sinn mar aon treud.
Neach-leughaidh	Tha sinn a’ toirt taing gu bheil aon dòchas againn, (fois ghoirid) ach tha sinn a’ caoidh gu bheil sinn tric a’ dùnadh a-mach daoine eile bhuaithe.
Coithional		A Chrìosd ar Buachaille, aonaich sinn mar aon treud.
Neach-leughaidh	Tha sinn a’ toirt taing airson a’ ghràidh a tha gar ceangal ann an 		cùram dha chèile, (fois ghoirid) ach tha sinn a’ caoidh gur ann 		dhuinn fhìn as motha a bheir sinn cùram.
Coithional		A Chrìosd ar Buachaille, aonaich sinn mar aon treud.
An t-Sìth
Stiùiriche		Oir a mheud agaibh a bhaisteadh do Chrìosd, chuir sibh umaibh Crìosd.
Coithional		Alleluia!
Stiùiriche		Sìth an Tighearna dhuibh an-còmhnaidh.
Coithional		Agus dhutsa cuideachd.
Leughaidhean Sgriobtair
A’ chiad leughadh - Eseciel 34:15-22
Neach-leughaidh	Beathaichidh mise mo threud, agus bheir mi orra laighe sìos, deir an Tighearna Dia.  Iarraidh mi a’ chuid a chailleadh, agus bheir mi air ais a’ chuid a dh’fhuadaicheadh air falbh, agus ceanglaidh mi suas a’ chuid a bhriseadh, agus neartaichidh mi a’ chuid a bha tinn: ach sgriosaidh mi an reamhar agus an làidir; beathaichidh mi iad sin le breitheanas.
Agus air ur son-se, O mo threud; mar seo tha an Tighearna Dia ag ràdh, Feuch, bheir mise breith eadar sprèidh agus sprèidh, eadhon na reitheachan agus na gobhair fhireann. An nì suarach leibhse an innis mhath ithe suas, ach gun saltair sibh fòs a’ chuid eile den ionaltradh sìos fo ur casan?  Agus òl de na h‑uisgeachan domhain, ach gur èiginn dhuibh a’ chuid eile a shalachadh le ur casan? Agus airson mo threud-sa, tha iad ag ithe an nì sin a shaltair sibh fo ur casan, agus ag òl an nì sin a rinn ur casan a thruailleadh.
Air an t-adhbhar sin, mar seo tha an Tighearna Dia ag ràdh riu, Feuch, bheir mise, mise fhèin breith eadar an sprèidh reamhar agus an sprèidh chaol. O chionn gun do thulg sibh le taobh agus le slinnein, agus gun do rinn sibh uile an t-easlan a phurradh le ur n-adhaircean, gus an do sgainnir sibh iad o chèile: Uime sin, teàrnaidh mise mo threud agus cha bhi iad nas mò nan creich agus bheir mi breith eadar sprèidh agus sprèidh.
Salm 23
(Faodar tionndadh air a sheinn a chleachdadh.) 
Earrann an t-Soisgeil - Lùcas 12.22-34
Neach-leughaidh	Soisgeul Ìosa Crìosd a rèir Lùcais.
Coithional		Glòir dhut, a Thighearna ar Dia.
Neach-leughaidh	Agus thuirt [Ìosa] ra dheisciobail, Uime sin, tha mise ag ràdh ribh, na biodh ro-chùram oirbh mu thimcheall ur beatha, ciod a dh’itheas sibh; no mu thimcheall ur cuirp, ciod a chuireas sibh umaibh. Is mò a’ bheatha na am biadh, agus an corp na an t-aodach. Thugaibh fa-near na fithich: oir chan eil iadsan a’ cur no a’ buain; chan eil aca taigh-tasgaidh no sabhal; agus tha Dia gam beathachadh:  cia mòr as fheàrr sibhse na an eunlaith? Agus cò agaibh-se, le ro-chùram, as urrainn aon làmh-choille a chur ra àirde fhèin? Mura h-eil sibh uime sin comasach air an nì as lugha a dhèanamh, carson a tha sibh ro-chùramach mu nithean eile? Thugaibh fa-near na lilidhean, cionnas a tha iad a’ fàs: chan eil iad a’ saothrachadh no a’ snìomh: gidheadh tha mi ag ràdh ribh nach robh Solamh fhèin na ghlòir uile air a sgeadachadh mar aon dhiubh seo. Agus ma tha Dia mar sin a’ sgeadachadh an fheòir, a tha an-diugh anns a’ mhachair agus a-màireach air a thilgeadh anns an àmhainn, nach mòr as mò a sgeadaicheas e sibhse, O dhaoine air bheag creidimh? Uime sin,na iarraibh-se ciod a dh’itheas sibh no ciod a dh’òlas sibh, agus na bithibh amharasach. Oir na nithean seo uile tha cinnich an t-saoghail ag iarraidh: ach tha fhios aig ur n-Athair-se gu bheil feum agaibh air na nithean sin. Ach iarraibh-se rìoghachd Dhè, agus cuirear na nithean seo uile ribh.
		Na biodh eagal ort, a threud bhig; oir is e deagh thoil ur n-Athar an rìoghachd a thoirt dhuibh. Reicibh na bheil agaibh, agus thugaibh dèirc uaibh: dèanaibh dhuibh fhèin sporain nach fàs sean, ionmhas nach teirig, anns na nèamhan, far nach tig gadaiche am fagas, agus nach truaill na reudan. Oir ge bè àite anns a bheil ur n-ionmhas, an sin bidh ur cridhe mar an ceudna.
Searmon
Sàmhchair no pìos ciùil.
Gnìomh samhlachail
(faodar ìomhaigh den chrois Cheiltich Èireannaich a thaisbeanadh air sgrion aig an ìre seo) 
Neach-leughaidh	Air an tarraing gu Crìosd agus a chrois, ann an ùrnaigh airson aonachd Chrìosdaidhean, cuimhnichidh sinn nach fheum sinn a bhith fo eagal, ionann ri a threud bheag. A’ tarraing air ìomhaigh èirigh na grèine, tha cearcall aig meadhan chroisean Ceilteach Èireannach, a’ riochdachadh èirigh Chrìosd, solas an t-saoghail.
Fhad ’s a tha ceòl a’ cluich, tha aire air ìomhaigh na croise Cheiltich agus sinn ag ùrnaigh airson daoine ann an suidheachaidhean eagail is iomagain, gum biodh Crìosd an làthair. An uair sin tha an Stiùiriche ag iarraidh air a’ choithional cuspair ar n-ùrnaighean a sgrìobhadh air dealbhan na croise (air a thoirt seachad ro-làimh).
Aidmheil-chreideimh
Neach-leughaidh	Bha Pàdraig, prìomh naomh na h-Èireann, beò sa chòigeamh linn. Na òganach, chaidh a thoirt am braighdeanas a dh’Èirinn agus a chur a dh’obair a’ buachailleachd treud chaorach. Nas fhaide air adhart, nuair a bha e na inbheach, chaidh a ghairm a bhith na mhiseanaraidh, agus cha b’ fhada gus an robh e a’ soisgeulachadh agus a’ buachailleachd treud Dhè anns an tìr far an robh e aon uair na thràill. Cluinnidh sinn a ghuth fhèin:
Neach-leughaidh 2	‘Nuair a ràinig mi Èirinn agus a bha mi a’ coimhead às dèidh nan treudan fad na h-ùine, rinn mi ùrnaigh gu tric a h-uile latha. Agus barrachd is barrachd, dh’fhàs gaol Dhè agus an t-eagal roimhe annam, agus mheudaich mo chreideamh agus dh’fhàs mo spiorad beòthail. Uiread is gun do rinn mi ùrnaigh suas ri ceud uair san latha, agus cha mhòr cho tric air an oidhche. Dh’fhuirich mi eadhon anns a’ choille agus air a’ bheinn airson ùrnaigh. Agus – ge b’ e clachan-mheallain, uisge no sneachda a bhiodh ann – bha mi an-àirde ron mhadainn a dh’ùrnaigh, agus cha robh mi a’ faireachdainn olc no leisg spioradail sam bith nam bhroinn. Tha mi a’ tuigsinn seo a-nis: aig an àm sin “bha Spiorad na dèine” annam.’
		(Bho Chonfessio Naoimh Phàdraig)
Stiùiriche		Le ar spiorad air a bheothachadh le gaol Dhè, gràdhaicheamaid a chèile, gus an urrainn dhuinn le aonachd inntinn ar creideamh coitcheann aideachadh:
Coithional		Tha sinn a’ creidsinn ann an aon Dia,
			an t-Athair, an t-Uile-chumhachdach,
cruithear nèimh agus talmhainn, de na h-uile a tha faicsinneach is neo-fhaicsinneach.
			Tha sinn a’ creidsinn ann an aon Tighearna, Iosa Crìosd,
			aon Mhac Dhè, air a ghintinn gu siorraidh on Athair,
			Solas o Sholas, fìor Dhia o fhìor Dhia,
			ginte, chan ann dèante, den aon susbaint ris an Athair.
			Leis an do rinneadh a h-uile nì.
			Air ar son-ne agus airson ar saoraidh
			thàinig e a-nuas o nèamh;
			le cumhachd an Spioraid Naoimh,
			ghabh e colann daonna den Òigh Moire agus rinneadh na dhuine e.
			Air ar son-ne cheusadh e fo Phointius Pìlat;
			dh’fhuiling e bàs agus dh’adhlaiceadh e.
			Air an treas latha dh’èirich e a-rithist a rèir nan Sgriobtaran;
chaidh e suas gu nèamh agus tha e na shuidhe aig deas-làimh an Athar.
Thig e a-rithist ann an glòir a thoirt breith air na beòthaibh agus air na mairbh,
			agus air a rìoghachd cha bhi crìoch.
			Tha sinn a’ creidsinn anns an Spiorad Naomh,
			an Tighearna, tabhartair beatha,
			a tha a’ tighinn on Athair.
Leis an Athair agus leis a’ Mhac, tha e air adhradh agus air a ghlòrachadh,
			a labhair tro na Fàidhean.
Tha sinn a’ creidsinn ann an aon Eaglais naomh chaitligeach agus abstolach.
			Tha sinn ag aideachadh aon bhaistidh gu maitheanas pheacannan.
			Tha dùil againn ri aiseirigh nam marbh,
			agus ri beatha an t-saoghail a tha ri teachd. Amen.
Ùrnaighean Eadar-ghuidhe
Neach-leughaidh	A Bhuachaille Mhaith,
			tha sinn ag ùrnaigh airson d’ Eaglais, cruinnichte nad ghràs phailt. 
			Gum bi sinn nar sluagh a tha a’ cur luach air a chèile, 
			a tha a’ gabhail ri iomadachd agus a’ comharrachadh eadar-dhealachadh. 
Gum bi d’ Eaglais na h-àite far a bheil aonachd ann an iomadachd.
			Nad thròcair,
Coithional		èist ri ar n-ùrnaigh.
Neach-leughaidh	A Bhuachaille Mhaith,
tha sinn ag ùrnaigh airson do shaoghail a tha an urra ri do ghràdh beathachaidh. 
			Gum bi sinn nar sluagh a tha a’ strì airson sunnd nan uile.
Gum bi an fheadhainn aig a bheil cumhachd agus buaidh ag obair le ceartas.  
			Gum bi do shaoghal na àite far am faod a h-uile duine 
			làn-bheatha fhaighinn.
		Nad thròcair,
Coithional		èist ri ar n-ùrnaigh.
Neach-leughaidh	A Bhuachaille Mhaith,
tha sinn ag ùrnaigh airson nan uile a tha air an geur-leanmhainn airson an creideimh,
agus an fheadhainn a tha air an cràdh air sgàth an dearbh-aithne, an creideasan no an cùl-raon. 
Gum bi sinn air ar misneachadh gus dùbhlan a thoirt do shiostaman agus cumhachdan oilbheumach. 
Gum bi ar coimhearsnachdan air an cruth-atharrachadh le teachd do Rìoghachd.
			Nad thròcair,
Coithional		èist ri ar n-ùrnaigh.
Neach-leughaidh	A Bhuachaille Mhaith,
			tha sinn ag ùrnaigh airson na planaid, ar dachaigh sho-leòinte,
			a’ caoidh ar dearmaid fhèin-thoileil.
Gum bi sinn nar sluagh a tha ag obair gu ceart airson na cruthaidheachd gu lèir. 
			Gum bi an talamh gu lèir air a lìonadh le glòir Dhè.
			Nad thròcair,
Coithional		èist ri ar n-ùrnaigh.
Neach-leughaidh	A Bhuachaille Mhaith,
			tha sinn ag ùrnaigh air ar son fhèin, a’ seasamh ann an solas do ghràis.
Gum bi sinn air ar lìonadh le tròcair gus sìneadh a-mach thucasan a tha feumach, agus thucasan a tha beò am measg aimhreit agus còmhstri.
			Gum bi sinn a’ toirt do shlànachaidh gu beatha bhriste.
			Nad thròcair,
Coithional		èist ri ar n-ùrnaigh.
Neach-leughaidh	A Bhuachaille Mhaith,
			èist ris na h-ùrnaighean a tha sinn air a thabhann.
Èist cuideachd ris na h-ùrnaighean neo-labhairteach a thig bho mhiannan ar spioradan.
Mar a gheibh sinn do ghairm gus do Rìoghachd a shireadh an toiseach, mar sin tha sinn ag ùrnaigh,
Coithional		Ar n‑Athair ...
Laoidh
Ùrnaigh chrìochnachaidh
Stiùiriche		Las ar lampaichean, a Shlànaigheir as gràdhaiche dhuinn, 
			gus am bi sinn an-còmhnaidh a’ deàrrsadh nad làthair 
			agus a’ faighinn solas bhuat an-còmhnaidh, an Solas Sìorraidh, 
			gus an tèid ar dorchadas pearsanta fhèin a chur fodha, 
			agus dorchadas an t-saoghail a sgiùrsadh bhuainn.
Coithional		Amen.
(Air a bhrosnachadh le searmon Naoimh Chaluim Chille)
Beannachd
Stiùiriche	Gum beannaicheadh an Tighearna thu, agus gun gleidheadh e thu;
gun tugadh an Tighearna air a aghaidh dealrachadh ort, agus biodh e gràsmhor dhut; 
		Gun togadh an Tighearna suas a ghnùis ort, agus gun tugadh e sìth dhut.
Coithional	Amen.
(Àireamhan 6:24-26)
Earrainnean Bìobaill bho Chomann-Bhìoball Dùthchail na h-Alba, 
7 Sreath Hampton, Dùn Èideann, EH12 5XU 1992

